钦定古今图书集成/明伦汇编/家范典/第094卷 > 春秋四传 > 《结媵陈》
## 钦定古今图书集成/明伦汇编/家范典/第094卷 > 春秋四传 > 《结媵陈》

《春秋》“庄公十有九年秋，公子结媵陈人之妇于鄄，遂
及齐侯、宋公盟。”

《公羊传》“媵者何？诸侯娶一国，则二国往媵之，以侄娣
从。侄者何？兄之子也。娣者何？弟也。诸侯壹聘九女，诸
侯不再娶。媵不书，此何以书？为其有遂事书。大夫无
遂事，此其言遂何？《聘礼》，大夫受命不受辞，出境有可
以安社稷，利国家者，则专之可也。”

《穀梁传》：“媵，浅事也，不志，此其志何也？辟要盟也。何以
见其辟要盟也？媵，礼之轻者也；盟，国之重也。以轻事
遂乎国，重无说。其曰陈人之妇，略之也；其不日数逾，
恶之也。”

《胡传》：“媵，浅事。陈人微者，公子往焉，是以所重临乎礼
之轻者也。齐侯伯主宋公，王者之后，盟国之大事也，
大夫辄与焉，是以所轻当乎礼之重者也。礼者不失
己，亦不失人。失己与人，寇之招也。是故结书公子而
曰‘媵陈人之妇’，讥其重以失己也。齐、宋书爵而曰遂，
讥其轻以失人也。遂者，专事之词。《聘礼》‘大夫受命不
受辞，出境，有可以安社稷，利国家，则专之可也’。”谓本
有此命，得以便宜从事，特不受专对之辞尔。若违命
行私，虽有利国家安社稷之功，使者当以矫制请罪，
有司当以擅命论刑。何者？终不可以一时之利，乱万
世之法，是《春秋》之旨也。

〈大全〉程子曰：“鄄之巨室嫁女于陈人，结以其庶女媵之，因与齐、宋盟，挈之以往，结好大国，所以安国息民。乃以私事之小，取怒大国，故深罪之。书其为媵而往盟”，为“遂事。”薛氏曰：“正卿送媵，礼之过也；遂盟，非其事也。”家氏曰：“媵女事之常，而盟者国之重事，况于盟伯主可以遂事往乎？”杜氏曰：“结鲁大夫出境，有可以安社稷”、利国家者，则专之可也。结在鄄，闻齐、宋有会事之宜，去其本职，遂与二君为盟，故备书之。本非鲁公意，而又失媵、陈之好，故冬各来伐。刘氏曰：“《公羊》以为陈人者，陈侯也，非也。云公子结以妾媵归陈侯之妇，则文理不成。又无故贬损陈侯，使从人称，非正名之义。”《穀梁传》“辟要盟也”，亦非也。鲁诚欲自托于大国，岂敢以“妇媵”之名而遣使以取戾于伯主哉？使者衔媵妇之命而遂要大国之盟，是乃要盟矣。何谓辟要盟乎？